Njebjelčicy (JK/SN). Podpismo na wopismje, kotrež su Njebjelčenjo hakle njedawno jako připóznaće za čiłe wjesne žiwjenje dóstali, njeje ani hišće suche, to měrja so woni na dalše wubědźowanje. Sakske ministerstwo za ratarstwo a wobswět je w awgusće wosebje wjesne komuny namołwiło wuwiwać ideje, kotrež wjeskam tež přichodnje wotměnjawe aktiwne žiwjenje zaručeja.
Njebjelčicy wobdźěla so na wubědźowanju z projektom „Wnučkokmana rejwanska lipa – wróćo ke korjenjam“. Zaměr projekta je, we wsy wutworić pod lipu na centralnym městnje srjedźišćo wjesneho a wuměłskeho žiwjenja. Zrodźili běchu mysl hižo loni na zarjadowanju „Wótře a mjelčo“. Fachowsce poradźować budźe jich dr. Fabian Jacobs z Budyskeho Serbskeho instituta. Pomoc a podpěru připrajichu mjeztym Žuričan Alojs Šołta a dalši wuměłcy, kotřiž chcedźa projekt rejwanskeje lipy wuměłsce a rjemjeslnisce přewodźeć. Lipa ma być wobydlerjam wsy a jich hosćom srjedźišćo wjesneho žiwjenja a zdobom zetkawanišćo kulturow.
slv_Latn szl_Latn